དམར་ཁྲིད་ཀྱི་སྙིང་པོའི་མན་ངག་དངོས་གྲུབ་ཀུན་འབྱུང་བཞུགས་སོ།  །
དཔལ་གསང་བ་འདུས་པའི་དམར་ཁྲིད་ཀྱི་སྙིང་པོའི་མན་ངག་དངོས་གྲུབ་ཀུན་འབྱུང་།

༄༅༅།  ། འདིར་འདུས་པའི་རྫོགས་རིམ་རིམ་པ་ལྔའི་ཁྲིད་འཆད་པ་ལ།  སྔོན་འགྲོ་དངོས་གཞི་གཉིས།  དང་པོ་ལ་ཐུན་མོང་བ་དང་།  ཐུན་མོང་མིན་པ་གཉིས།  དང་པོ་ལ་བླ་མའི་རྣལ་འབྱོར་དང་།  རྡོ་རྗེ་སེམས་དཔའི་བསྒོམ་བཟླས་གཉིས།  དང་པོ་སྤྱི་འགྲོ་ལྟར་བྱས་ལ།  གཉིས་པའི་སྐབས་སུ་གཞན་རྣམས་དཀྱུས་ལྟར་འདྲ་བ་ལ།  རང་གི་སྤྱི་བོར་རྡོར་སེམས་ཀྱི་ཐུགས་ཀའི་སྔགས་ཕྲེང་ཧཱུཾ་དང་བཅས་པ་ལས་འོད་ཟེར་འཕྲོས་པའི་སྣེ་ལ་རྡོ་རྗེ་སེམས་དཔའ་ཡབ་ཡུམ་ནམ་མཁའི་ཁམས་གང་བ་འཕྲོས་པ་རྣམས་(༨)སྙོམས་པར་ཞུགས་པའི་བྱང་ཆུབ་ཀྱི་སེམས་ཀྱིས་སེམས་ཅན་ཐམས་ཅད་ལ་དབང་བསྐུར་བས།  དེ་ཐམས་ཅད་ཀྱི་སྡིག་སྒྲིབ་སྦྱངས།  ཡང་དེ་ལས་འོད་ཟེར་འཕྲོས་པའི་སྣེ་ལ་མཆོད་པའི་ལྷ་མོ་དཔག་ཏུ་མེད་པ་འཕྲོས།  ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་མཆོད།  དེ་ཐམས་ཅད་ཀྱི་མཁྱེན་བརྩེ་ནུས་པ་རྣམས་འོད་ཟེར་གྱི་རྣམ་པར་བསྡུས་ནས།  ཐུགས་ཀའི་སྔགས་ཕྲེང་ཧཱུཾ་དང་བཅས་པ་ལ་ཐིམ།  དེ་ལས་བདུད་རྩིའི་རྒྱུན་དཀར་པོ་བབས།  རང་གི་སྤྱི་བོ་ནས་ཞུགས་ཐོག་མར་དབུ་མའི་ནང་གང་།  དེ་ནས་ལུས་ཀྱི་ཆ་ཐམས་ཅད་གང་ནས་རང་གི་སྡིག་སྒྲིབ་དག་པར་བསྒོམ་པའོ།  ། གཉིས་པ་ནི།  འདིའི་བསྐྱེད་རིམ་ལ་སློབ་པ་ཡིན་ནོ།  ། གཉིས་པ་དངོས་གཞི་ལ།  གཞི་དངོས་པོའི་གནས་ཚུལ་དང་།  ལམ་བགྲོད་པའི་རིམ་པ།  འབྲས་བུ་མངོན་དུ་བྱེད་ཚུལ་དང་གསུམ་ལས།  དང་པོ་ནི།  སྤྱི་དང་མཐུན་པས་ངེས་པར་གཞན་དུ་ཤེས་པར་བྱའོ།  ། གཉིས་པ་ལམ་བགྲོད་པའི་རིམ་པ་ལ།  དབེན་པ་གསུམ་གྱི་རྫོགས་རིམ་ལ་སློབ་ཚུལ།  བདེན་པ་གཉིས་ཀྱིས་དེ་ལ་སློབ་ཚུལ།  དབྱེར་མེད་ཟུང་འཇུག་གིས་དེ་ལ་སློབ་ཚུལ་དང་གསུམ།  དང་པོ་ལ།  ལུས་དབེན་སྐུ་རྡོ་རྗེ།  ངག་དབེན་གསུང་རྡོ་རྗེ།  སེམས་དབེན་ཐུགས་རྡོ་རྗེའི་རྫོགས་རིམ་ལ་སློབ་ཚུལ་དང་གསུམ་ལས། དང་པོ་ནི།  བསྐྱེད་རིམ་ཉེར་བསྡུ་བྱས་པའི་རྗེས་སུ།  རང་རྡོ་རྗེ་སེམས་དཔའ་ཡབ་ཡུམ་དུ་གསལ་བའི་ནོར་བུའི་བུག་པའི་ཁ་དང་།  དྷཱུ་ཏཱིའི་མར་སྣ་གཉིས་ཁ་ད་ཆད་དུ་ཡོད་པའི་བུ་གའི་ནང་གི་དྷཱུ་ཏཱིའི་ནང་ཙམ་དུ།  ཉི་གདན་སྲན་མ་ཕྱེད་གཤགས་ཙམ་གྱི་སྟེང་དུ།  ལྷག་པའི་ལྷའི་ངོ་བོ་ཐིག་ལེ་སྔོན་པོ་ཡུངས་འབྲུ་ཙམ་ཞིག་ལ་སེམས་ཞུགས་པ་ལྟར་བྱས་ནས་བཟུང་།  དེ་ཡང་ཐོག་མར་དམིགས་རྟེན་མི་གསལ་ན།  གནས་དེ་ངེས་པར་བྱས་ནས་སེམས་བཟུང་།  སེམས་ཅུང་ཟད་ཙམ་ཟིན་པ་ན་ཐིག་ལེ་ཉི་གདན་དང་བཅས་པ་ཡོད་པ་སྙམ་སྙམ་པ་འོང་།  དེ་ནས་ཇེ་གསལ་ཇེ་གསལ་དུ་བཏང་ནས།  མཐར་ཐིག་ལེ་ཉི་གདན་དང་བཅས་པ་གསལ་ཧྲིག་གེ་བ་དེ་ལ་སེམས་ཞུགས་པ་ལྟར་བྱས་ནས་ང་རྒྱལ་བཞག་གོ།  ། དེ་ནས་སྔར་གྱི་ཐིག་ལེ་ལ་སྔར་ལྟར་སེམས་ཞུགས་པའི་ཚུལ་གྱིས་ང་རྒྱལ་འཇོག། དེ་ལྟར་བསྒོམས་པས་རླུང་དབུ་མར་ཞུགས་གནས་ཐིམ་གསུམ་འབྱུང་།  གནས་པའི་རྟགས་སུ་སྣ་བུག་གཉིས་ནས་རླུང་རྒྱུ་བ་ཆད།  དེ་བརྟག་པ་ནི་ལྟེ་འོག་གི་ལྟོ་བ་འགུལ་མི་འགུལ་བརྟག་པའོ།  ། ཐིམ་པའི་རྟགས་ནི།  ས་ཁམས་ཆུ་ལ་ཐིམ་པའི་ཕྱི་རྟགས་སུ་ལུས་ཟུང་ལྷོད་ལྷོད་པོར་འགྱུར་ཞིང་།  ནང་རྟགས་སུ་སྨིག་རྒྱུ་ལྟ་བུའི་སྣང་བ་འབྱུང་།  ཆུ་ཁམས་མེ་ལ་ཐིམ་པའི་ཕྱི་རྟགས་སུ་ཁ་སྣ་སྐམ་ཞིང་།  ནང་རྟགས་སུ་དུ་བ་སྲབ་མོས་ཁྱབ་པ་ལྟ་བུའི་སྣང་བ་འབྱུང་།  མེ་ཁམས་རླུང་ལ་ཐིམ་པའི་ཕྱི་རྟགས་སུ་ལུས་ཀྱི་དྲོད་མཐའ་ནས་སྡུད་ཅིང་།  ནང་རྟགས་སུ་མཁའ་སྣང་མེ་སྟག་ཕྲོམ་པ་ལྟ་བུའི་སྣང་བ་འབྱུང་།  དེ་རྣམས་རླུང་རགས་པ་ཐིམ་པའི་རྟགས་ཡིན།  ཕྲ་བ་ཐིམ་པ་ནི་རླུང་སྣང་བ་ལ་ཐིམ་པར་རྩོམ་པ་ན།  ཕྱི་རྟགས་སུ་དབུགས་ཕྱིར་རྒྱུ་བ་རགས་ཤིང་།  ནང་དུ་བསྡུ་མི་ཐུབ།  ནང་རྟགས་སུ་མར་མེ་འབར་བ་ལྟ་བུའི་སྣང་བ་འབྱུང་།  རླུང་སྣང་བ་ལ་ཐིམ་པ་ན་སྟོན་གནམ་གཡའ་དག་ལ་ཟླ་འོད་ཀྱིས་ཁྱབ་པ་ལྟ་བུའི་དཀར་ལམ་པའི་སྣང་བ་འབྱུང་།  སྣང་བ་མཆེད་པ་ལ་ཐིམ་པ་ན།  སྟོན་གནམ་གཡའ་དག་ལ་ཉི་འོད་ཀྱིས་ཁྱབ་པ་ལྟ་བུའི་དམར་ལམ་པའི་སྣང་བ་འབྱུང་།  མཆེད་པ་ཉེར་ཐོབ་ལ་ཐིམ་པ་ན།  སྟོན་གནམ་གཡའ་དག་ལ་སྲོད་ཀྱི་སྨག་མཐུག་པོས་ཁྱབ་པ་ལྟ་བུའི་ནག་ལམ་པའི་སྣང་བ་འབྱུང་ཞིང་།  དེའི་སྟོད་(༩)ལ་དྲན་པ་ཅུང་ཟད་འོང་ལ་སྨད་ལ་དྲན་མེད་དུ་འགྲོ།  ཉེར་ཐོབ་འོད་གསལ་ལ་ཐིམ་པ་ན།  སྟོན་གནམ་གཡའ་དག་ལ་སློད་བྱེད་ཀྱི་རྐྱེན་གསུམ་དང་བྲལ་བའི་ཐོ་རངས་ཀྱི་ནམ་མཁའི་རང་མདོག་ཇི་བཞིན་པའི་སྣང་བ་འབྱུང་།  དེ་ངོ་ཤེས་པར་བྱེད་དོ།  ། དེ་ཡང་རླུང་དབུ་མར་ཞུགས་པ་ན།  དེས་བྱང་སེམས་དམར་པོ་དྷཱུ་ཏཱིའི་ནང་དུ་དྲངས་ཏེ།  གཏུམ་མོའི་མེ་ཞེས་པ་བྱང་སེམས་དམར་པོའི་དྲོད་དྷཱུ་ཏཱི་ནང་ལ་སོང་བ་སྤྱི་བོར་སླེབས་པ་ན།  སྤྱི་བོའི་བྱང་སེམས་དཀར་པོ་ཞུ་བ།  སྤྱི་བོ་ནས་མགྲིན་པར་སླེབས་རིང་ལ་དགའ་བ།  དེ་ནས་སྙིང་ཁར་སླེབས་རིང་ལ་མཆོག་དགའ།  དེ་ནས་ལྟེ་བར་སླེབས་རིང་ལ་ཁྱད་པར་གྱི་དགའ་བ།  དེ་ནས་ནོར་བུའི་རྩེར་སླེབས་ཀྱི་རིང་ལ་ལྷན་སྐྱེས་ཀྱི་དགའ་བ་འབྱུང་།  དེའི་ཚེ་ལྟ་ཐོག་ཏུ་རྩེ་གཅིག་ཏུ་འཇོག་གོ།  ། དེ་ཡང་རྟགས་རྣམས་ནི་རླུང་ཐིམ་པའི་རྟགས་ཡིན་པས།  སྨིག་རྒྱུ་སོགས་ཀྱི་སྣང་བ་སོགས་ནི།  ས་རླུང་ཆུ་རླུང་མེ་རླུང་སོགས་ཐིམ་པའི་རྟགས་ཡིན།  དེ་ཡང་རྟགས་རྣམས་གོ་རིམ་ངེས་ཅན་དང་།  གང་སྣང་ཐམས་ཅད་སྨིག་རྒྱུ་ལྟ་བུའི་སྣང་བ་སོགས་སུ་འཆར་བ་དགོས་ལ།  དེ་ལས་གཞན་དུ་རླུང་དབུ་མར་ཐིམ་པའི་རྟགས་འཁྲུལ་མེད་མིན་ནོ།  ། དེ་ལས་ཅུང་ཟད་གཡོ་བར་རྩོམ་པ་ན།  དམིགས་པས་བྱང་སེམས་དྷཱུ་ཏཱི་མར་སྣ་ནས་སྤྱི་བོའི་བར་གྱེན་དུ་སློག་སྟེ་ལུགས་ལྡོག་གི་དགའ་བཞི་འདྲེན་པར་བྱེད་ཅིང་།  ལྷན་སྐྱེས་ཀྱི་དགའ་བའི་ཚེ།  ལྟ་ཐོག་ཏུ་རྩེ་གཅིག་ཏུ་འཇོག། དེ་ནི་ལམ་དུས་ཀྱི་སྟོང་པ་ཆོས་སྐུ་དང་བསྲེ་བ་ཡིན།  དེ་ཡང་ཐོག་མར་དམིགས་པས་བྱང་སེམས་གྱེན་དུ་སློག་པ་ཡིན་གྱི།  བྱང་ནས་རང་སྟོབས་ཀྱིས་ཟློག་གོ།  ། ལུགས་ལྡོག་གི་དགའ་བཞི་འདྲེན་པའི་ཚེ་འོད་གསལ་གྱི་ངང་ནས་འདྲེན་པ་ཡིན་གྱི།  ཉེར་ཐོབ་སོགས་སུ་འཕོ་མི་དགོས་སོ།  ། དེ་ལྟ་བུའི་འོད་གསལ་དེ་ལས་ལྡང་བར་རྩོམ་པ་ན།  རང་རྡོ་རྗེ་འཆང་ཡབ་ཡུམ་དུ་སོང་སྙམ་པའི་ང་རྒྱལ་དང་གསལ་སྣང་བཏོན་ནས་ཡིད་ངོར་རྡོ་རྗེ་འཆང་ཡབ་ཡུམ་གྱི་སྐུར་ལྡང་ངོ་།  ། དེ་ནི་ལམ་དུས་ཀྱི་སྒྱུ་ལུས་ལོངས་སྐུ་དང་བསྲེ་བ་ཡིན་ནོ།  ། དེ་ལྟར་ལངས་པ་དང་དུས་མཉམ་དུ་ཉེར་ཐོབ།  དེ་ལས་མཆེད་པ་སོགས་སྨིག་རྒྱུའི་བར་འབྱུང་ངོ་།  ། དེ་ལྟ་བུའི་ཡིད་ངོའི་རྡོ་རྗེ་འཆང་ཡབ་ཡུམ་ཕུང་པོ་རྙིང་པ་དམ་ཚིག་སེམས་དཔར་གསལ་བའི་སྤྱི་བོ་ནས་སྙིང་ཁར་ཞུགས།  སྣ་བུག་ནས་རླུང་རྒྱུས།  ཡུལ་སྣང་ཤར།  གང་སྣང་སྟོང་པ།  སྟོང་པ་བདེ་བ།  བདེ་བ་ལྷ་སྐུར་འཆར་བ་ལ་སློབ།  དེ་ནི་ལམ་དུས་ཀྱི་སྐྱེ་བ་སྤྲུལ་སྐུ་དང་བསྲེ་བ་ཡིན་ནོ།  ། སྟོང་པ་བདེ་བ་ཞེས་པའི་དོན་ནི།  བདེ་བས་སྟོང་ཉིད་མངོན་སུམ་གྱིས་རྟོགས་པ་ན།  སྟོང་ཉིད་དང་བདེ་བ་ངོ་བོ་དབྱེར་མེད་དུ་འཆར་བས།  བདེ་བས་སྟོང་ཉིད་མངོན་སུམ་གྱིས་རྟོགས་པར་མོས་པར་བྱེད་པ་ཡིན་ནོ།  ། བདེ་བ་ལྷ་སྐུར་འཆར་བ་ལ་སློབ་ཚུལ་ནི།  དམ་པ་རིགས་བརྒྱ།  དེ་ཉིད་རིགས་ལྔ།  གསང་བ་རིགས་གསུམ།  གསང་ཆེན་རིགས་གཅིག་གི་ལྷ་སྐུར་འཆར་བ་ལ་སློབ་པ་ཡིན་ནོ།  ། དང་པོ་ནི།  བྱམས་པ་ཀུན་བཟང་ཁྲོ་བོ་བཅུ་མ་གཏོགས་པའི་ལྷ་ཉི་ཤུ་པོ་རེ་རེ་ལ་རྣམ་སྣང་སོགས་རིགས་ལྔ་ལྔར་འབྱེད་པ་ཡིན་ལ།  དེ་ཡང་རེག་བྱ་རྡོ་རྗེ་མའི་རྣམ་སྣང་ནི།  རེག་བྱ་རྡོ་རྗེ་མ་ལ་(༡༠)ཕྱག་མཚན་རྣམ་སྣང་གི་ཕྱག་མཚན་འཛིན་པའོ།  ། དེས་གཞན་རྣམས་འགྲེ། གཉིས་པ་ནི།  རྣམ་སྣང་ཉི་ཤུ་པོ་རྣམ་སྣང་དུ་འདུ་བ་ནས།  མི་བསྐྱོད་པ་ཉི་ཤུ་པོ་མི་བསྐྱོད་པར་འདུ་བའི་བར་འགྲེ།  གསུམ་པ་ནི།  རིན་འབྱུང་སྐུ་རྡོ་རྗེ་རྣམ་སྣང་།  དོན་གྲུབ་གསུང་རྡོ་རྗེ་འོད་དཔག་མེད།  རྡོ་རྗེ་འཆང་ཐུགས་རྡོ་རྗེ་མི་བསྐྱོད་པར་བསྡུས་ཏེ་གསུམ་དུ་འཆར་བ་ལ་སློབ།  བཞི་པ་ནི།  སྐུ་རྡོ་རྗེ་རྣམ་སྣང་རྡོ་རྗེ་འཆང་གི་སྐུ་གསུང་རྡོ་རྗེ་འོད་དཔག་མེད་རྡོ་རྗེ་འཆང་གི་གསུང་།  ཐུགས་རྡོ་རྗེ་མི་བསྐྱོད་པ་རྡོ་རྗེ་འཆང་གི་ཐུགས་སུ་བསྡུས་ཏེ་མཐར་རྡོ་རྗེ་འཆང་གི་སྐུ་གཅིག་པོར་འཆར་བ་ལ་སློབ།  གོང་དུ་བཤད་པའི་རླུང་ཐིམ་པའི་ཕྱི་རྟགས་རྣམས་ལམ་དུས་སུ་ཆ་འདྲ་ཙམ་འབྱུང་ལ།  འཆི་དུས་སུ་གསལ་པོ་འབྱུང་ཞིང་རྗེས་སུ་གསལ་དུ་གསལ་དུ་འགྲོའོ།  ། རླུང་རྣམས་སྣང་བ་ལ་ཐིམ་པ་ནི།  རླུང་གི་རླུང་སྣང་བ་ལ་ཐིམ་པ་དང་།  རླུང་གི་རླུང་ཀུན་རྟོག་གཡོ་བའི་རླུང་ལ་ཐིམ་པ་ཡིན་ནོ།  ། འོད་གསལ་ལས་ལྡང་བར་རྩོམ་ཞེས་པ་ནི།  འོད་གསལ་གྱི་མཉམ་གཞག་དེ་ལས་ཅུང་ཟད་གཡོ་ཚད་པའམ།  སྔར་གྱི་སྣང་བ་དེ་ཅུང་ཟད་འགྱུར་ནས།  ནག་ལམ་པའི་སྣང་བ་འབྱུང་ཚད་པ་ཡིན་ནོ།  ། འོད་གསལ་ལས་ཡིད་ངོར་སྒྱུ་མའི་སྐུར་ལངས་པ་དེ་འོག་ནས་འབྱུང་བའི་རྗེས་གཞིག་སྡུད་རིམ་བྱས་པའི་མཐར།  སྟོང་པ་བཞི་དྲངས་ནས་ལྟ་ཐོག་ཏུ་འཇོག། དེ་ལས་ལངས་པ་ན་ཡིད་ངོའི་སྒྱུ་མའི་སྐུ་ཕུང་པོ་རྙིང་པ་ལ་ཞུགས་པར་བསྒོམ་པ་ནི།  དམིགས་རྟེན་གཅིག་གི་སྟེང་ནས་རིམ་པ་ལྔའི་ཉམས་སུ་ལེན་ཚུལ་ཡིན་ནོ།  ། ཞེས་གསུངས།  དེ་ལྟ་བུའི་རྣལ་འབྱོར་པ་དེ་གཉིད་དུ་འགྲོ་བ་ན།  སྔར་གྱི་དམིགས་རྟེན་གསང་གནས་སུ་དྲངས།  དེ་ནས་ལྟེ་བར་དྲངས།  དེ་ནས་སྙིང་ཁར་དྲངས་ཏེ་སྙིང་ཁའི་དྷཱུ་ཏཱིའི་ནང་དུ་དེ་ལ་དམིགས་ནས་བསྒོམས་པ་ལ་བརྟེན་ནས།  རླུང་དབུ་མར་ཞུགས་པ་ནས།  གཉིད་ཀྱི་འོད་གསལ་གྱི་བར་འབྱུང་།  འདི་ནི་གཉིད་ཆོས་སྐུ་དང་བསྲེ་བ་ཡིན་ནོ།  ། འདིའི་དུས་སུ་བྱང་སེམས་སྙིང་ཁར་འདུས་པའི་དགའ་བ་ཡོད་པས་ལྟ་ཐོག་ཏུ་འཇོག། འདི་དང་འཆི་དུས་སུ་མས་བརྟན་གྱི་དགའ་བ་འདྲེན་རྒྱུ་མེད་དོ།  ། དེ་ལྟ་བུའི་གཉིད་ཀྱི་འོད་གསལ་ལས་ཡིད་ངོར་སྒྱུ་མའི་སྐུར་ལངས་པ་དང་དུས་མཉམ་དུ་ཉེར་ཐོབ་ནས་སྨིག་རྒྱུའི་བར་འབྱུང་།  འདི་ནི་རྨི་ལམ་ལོངས་སྐུ་དང་བསྲེ་བ་ཡིན་ནོ།  ། དེ་ལྟ་བུའི་ཡིད་ངོའི་སྒྱུ་མའི་སྐུ་དེ་ཕུང་པོ་རྙིང་པ་སྤྲུལ་སྐུ་དམ་ཚིག་སེམས་དཔར་གསལ་བའི་སྤྱི་བོ་ནས་སྙིང་ཁར་ཞུགས་པ་ནས།  གསང་ཆེན་རིགས་གཅིག་ཏུ་འཆར་བ་ལ་སློབ་པའི་བར་སྔར་བཞིན་ནོ།  ། འདི་ནི་སད་པ་སྤྲུལ་སྐུ་དང་བསྲེ་བ་ཡིན་ནོ།  ། དེ་ལྟ་བུའི་རྣལ་འབྱོར་པ་དེ་འཆི་བ་ལ་མངོན་དུ་ཕྱོགས་པ་ན།  སྔར་གྱི་དམིགས་རྟེན་སྙིང་ཁའི་དྷཱུ་ཏཱིའི་ནང་དུ་དྲངས་ཏེ།  དེ་ལ་སེམས་བཟུང་ངོ་།  ། དེ་ལ་བརྟེན་ནས་རླུང་དབུ་མར་ཞུགས་པ་ནས།  འོད་གསལ་གྱི་བར་འབྱུང་།  དེའི་ཚེ་ལྟ་ཐོག་ཏུ་འཇོག། འདི་ནི་འཆི་བ་ཆོས་སྐུ་དང་བསྲེ་བ་ཡིན་ནོ།  ། དེ་ལྟ་བུའི་འོད་གསལ་ལས་ལྡང་བར་རྩོམ་པ་ན།  འཕེན་པའི་སྟོབས་ཀྱིས་བར་དོའི་ལུས་འདི་ཡིད་ངོར་སྒྱུ་མའི་སྐུར་ལངས་པ་དང་དུས་མཉམ་པར་ཉེར་ཐོབ་ནས་སྨིག་རྒྱུ་ལྟ་བུར་སྣང་བའི་བར་འབྱུང་ངོ་།  ། འདི་ནི་བར་དོ་ལོངས་སྐུ་དང་བསྲེ་(༡༡)བ་ཡིན།  དེ་ལྟ་བུའི་རྣལ་འབྱོར་པ་དེ་མཁའ་སྤྱོད་སོགས་སུ་འཕོ་འདོད་ན་ཡང་འཕོ་ནུས་ལ།  སྔགས་སྤྱོད་པའི་མིའི་རྟེན་འཛིན་འདོད་ན།  ཕ་མ་གཉིས་སྤྲུལ་སྐུ་དམ་ཚིག་སེམས་དཔར་གསལ་བའི་ཕ་ཡི་སྤྱི་བོ་ནས་སྙིང་ཁར་ཞུགས་ཏེ།  མངལ་དུ་སྐྱེ་བ་བླངས།  ཟླ་བ་དགུ་ངོ་བཅུ་ནས་ཕྱི་རོལ་དུ་བཙས་ཏེ་རྟེན་དེ་ལ་ལམ་ལྷག་མ་རྣམས་རྫོགས་པར་བྱེད་དོ།  ། དེས་ན་ལམ་དུས་ཀྱི་བསྲེ་བ་སྐོར་གསུམ།  གཉིད་དུས་ཀྱི་བསྲེ་བ་སྐོར་གསུམ།  འཆི་དུས་ཀྱི་བསྲེ་བ་སྐོར་གསུམ་སྟེ།  བསྲེ་བ་སྐོར་དགུ་པོ་འདི་ཤེས་ན་ཡོངས་རྫོགས་མན་ངག་གནད་ལ་མཁས་པ་ཞེས་པའི་དོན་ཡིན། གཉིས་པ་ངག་དབེན་གསུང་རྡོ་རྗེའི་རྫོགས་རིམ་ལ།  སྙིང་ཁའི་སྣ་རྩེར་སྔགས་ཀྱི་ཐིག་ལེ་བསྒོམ་པའི་ཚུལ།  གདོང་གི་སྣ་རྩེར་འོད་ཀྱི་ཐིག་ལེ་བསྒོམ་པའི་ཚུལ།  གསང་བའི་སྣ་རྩེར་རྫས་ཀྱི་ཐིག་ལེ་བསྒོམ་པའི་ཚུལ་དང་གསུམ་ལས། དང་པོ་ནི་དྷཱུ་ཏཱིའི་མར་སྣར་རླུང་བསྡུས་པ་དང་།  དེ་ལས་ལངས་ནས་གསང་ཆེན་རིགས་གཅིག་ཏུ་འཆར་བ་ལ་དམིགས་ནས།  སྙིང་ཁར་སྔར་གྱི་ཐིག་ལེ་བསྒོམ་པ་ཡིན་ལ།  དེ་ཡང་སྤྱི་བོ་ནས་ལྟེ་བའི་བར་དུ་དབུས་སུ་དབུ་མ།  གཡས་སུ་རོ་མ་གཡོན་དུ་རྐྱང་མ་གསུམ་བཤིབས་ཏེ་ཡོད་ཅིང་།  དེ་ཡང་སྒལ་ཚིགས་ལ་སྲོག་པ་རྩ་སྦོམ་ཕྲ་སྦ་ལྕག་ཙམ་བརྟེན་ནས་ཡོད།  དེ་ལ་རྩ་གསུམ་པོ་བརྟེན་ནས་ཡོད་ལ།  དེ་ཡང་མགྲིན་པ་སྙིང་ག་ལྟེ་བ་རྣམས་སུ་རོ་མས་དབུ་མ་དང་རྐྱང་མ་ལ་འཁྱུད།  རྐྱང་མས་དབུ་མ་དང་རོ་མ་ལ་འཁྱུད་པའི་མདུད་པ་རེ་ཡོད།  ཐོག་མར་རང་རྡོ་རྗེ་འཆང་ཡབ་ཡུམ་དུ་བསྒོམ་པ་ནི།  དམིགས་པ་འོག་མ་རྣམས་ལ་ཡང་འདྲའོ།  ། སྙིང་ཁའི་རྩ་འཁོར་གྱི་དྷཱུ་ཏཱིའི་ནང་དང་།  ཐིག་ལེ་དཀར་པོ་སྲན་མ་ཕྱེད་གཤགས་ཙམ་ཞིག་གི་སྟེང་དུ།  ཐིག་ལེ་དམར་པོ་སྲན་མ་ཕྱེད་གཤགས་ཙམ་འོག་ནས་གའུ་ཁ་སྦྱོར་དུ་བྱས་པའི་དབུས་སུ།  ཨ་ཐུང་ཤད་ཀྱི་རྣམ་པ་ཅན་མགོ་གྱེན་ལྟ།  ཁ་དོག་སྔོན་པོ་འོད་ཟེར་ལྔ་འཕྲོ་བ་ལྷག་པའི་ལྷའི་ངོ་བོར་མོས་ནས་བསྒོམ།  སྙིང་ཁའི་རྩ་འདབ་བརྒྱད་ཡོངས་སུ་གྱུར་པ་ལས།  པདྨ་འདབ་མ་བརྒྱད་པ།  གསུམ་རིམ་དུ་གྱུར་པའི་པད་འདབ་ནང་མའི་ཤར་དུ་ར྇་ཐུང་ངུ་།  ལྷོར་རཱ྇་རིང་པོ།  ནུབ་ཏུ་ལ྇་ཐུང་ངུ་།  བྱང་དུ་ལཱ྇་རིང་པོ་འགོད།  པད་འདབ་བར་མའི་ཤར་དུ་ཀ་ཁ་ག་གྷ།  ལྷོར་ཙ་ཚ་ཛ་ཛྷ།  ནུབ་ཏུ་ཊ་ཋ་ཌ་ཌྷ།  བྱང་དུ་ཏ་ཐ་ད་དྷ།  ཤར་ལྷོར་པ་ཕ་བ་བྷ།  ལྷོ་ནུབ་ཏུ་ཡ་ར་ལ་ཝ།  ནུབ་བྱང་དུ་ཤ་ཥ་ས་ཧ།  བྱང་ཤར་དུ་ང་ཉ་ཎ་ན་རྣམས་འགོད།  པད་འདབ་ཕྱི་མའི་ཤར་དུ་ཨ་ཨཱ།  ལྷོར་ཨི་ཨཱི།  ནུབ་ཏུ་ཨུ་ཨཱུ།  བྱང་དུ་ཨེ་ཨཻ།  ཤར་ལྷོར་ཨོ་ཐུང་ངུ་།  ལྷོ་ནུབ་ཏུ་ཨཽ་རིང་པོ།  ནུབ་བྱང་དུ་ཨཾ།  བྱང་ཤར་དུ་ཨཿརྣམས་འགོད།  མ་ཡིག་ཐིག་ལེར་བགོས་ནས་དབྱངས་ཡིག་བཅུ་དྲུག་གི་མགོར་བཞག་གོ།  ། དེ་ཡང་པད་འདབ་ཕྱི་མ་ཡི་གེ་དང་བཅས་པ་རྣམས་སྣང་བ་མཚོན་པའི་དཀ